1990

## Straeon

#### Cariad newydd i Mrs Mac

Penderfynodd Kirstie McGurk adael Cwmderi a mynd i ffwrdd i Lundain gyda Colin Lewis. Nid oedd Jean McGurk yn hapus o gwbl ynglyn a hyn - yn arbennig felly pan ddarganfu fod Kirstie'n disgwyl. Fodd bynnag, roedd amser hapus o flaen Mrs Mac hefyd wrth i Glan Morris ymddangos yn y pentref. Yn fuan fawn symudodd i mewn gyda hi a dechreuodd y ddau fyw fel gŵr a gwraig.

### **Dyfodiad Lisa**

Daeth Lisa i Gwmderi'n wreiddiol fel ysgrifenyddes yn GBA Construction. O'r eiliad gamodd drwy'r drws ar gyfer ei chyfweliad gwnaeth argraff ar Barry John - a gynigiodd gwneud y fwyaf o'i ddylanwad i sicrhau'r swydd iddi.

Cafodd Lisa drafferth yn cael lle i fyw yng Nghwmderi i gychwyn - bu hyd yn oed yn cysidro gorfod cymryd ystafell yn fflat Meic Pierce uwchben y caffi. Yn teimlo drosti cynigiodd Sandra Gwyther ag Eileen Walters gartref iddi yn Rhif 7.

Aelwyd digon anedwydd oedd hi gan fod Lisa'n mynd ar nerfau'r ddwy arall gan ymddwyn yn snobyddlyd a hunanol.

Llwyddodd hefyd i godi gwrychyn Meira Ellis. Bu'r ddwy yn rhannu swyddfa - Meira yn ysgrifenyddes i Deryn Skips ond doedd dim awydd ar Lisa i wneud ffrindiau, yn neidio ar gyfleoedd i danseilio Meira a'i gwaith.

### **Ymosodiad Dr Prosser ar Lisa**

Ymosododd Dr Gwyn Prosser yn rhywiol arni wedi iddi hi ddangos diddordeb yno. Yn anffodus i Lisa dim ond Meira Ellis oedd yn fodlon ei chredu ond aeth hi yn gyhoeddus gyda'i cyhuddiadau, ac yn sgil hynny fe adawodd y meddyg Gwmderi.

#### Dechrau'r diwedd i GBA

Dechreuodd pethau fynd yn fler yn GBA Construction wrth i'r cwmni geisio prynu fferm ar gyfer creu parc hamdden. Nid oedd Doreen Bevan yn hapus o sylweddoli fod Barry John yn prysur lithro dan ddylanwad Stan.

#### Carwriaeth Denzil ac Eileen

Dechreuodd Denzil Rees ddangos diddordeb mawr yn Eileen ac o dipyn i beth daeth y ddau'n gariadon. Wedi trip i Sioe Amaethyddol Amwythig gofynnodd Denzil i Eileen ei briodi.

#### Dealltwriaeth Derek a Dora

Roedd Derek Jones yn gweithio yn Angorfa a bu bron iddo farw mewn tân yno, ond llwyddodd Denzil i'w achub. Pan oedd Derek yn yr ysbyty dechreuodd Dora Gwyther ymweld ag ef yn rheolaidd ac o'r diwedd daeth y ddau i ddeall ei gilydd.

#### Ffrwydriad yn y clwb golff

Daeth y gwaith ar glwb golf Breeze Hill i ben ac roedd Carol Gwyther yn falch ei bod wedi rhoi cyfle i Nerys Cadwaladr gynllunio tu mewn y clwb. Serch hynny, roedd trychineb ar y gorwel wrth i Colin Lewis osod bom yn y clwb ar y noson agoriadol. Ffrwydrodd yr adeilad ond yn ffodus iawn dim ond Barry John ddioddefodd anaf gwael - collodd ei olwg dros dro.

#### Tor calon i Ken a Linda

Roedd newyddion da i Ken a Linda Coslett wrth i'r driniaeth IVF lwyddo. Yn anffodus, collodd Linda'r babi yn ddiweddarach ar ôl iddi ddod i gysylltiad a phlentyn oedd yn dioddef o lid yr ymennydd.

#### Affêr Dic a Lisa

Teimlai Lisa ddyletswydd i fod yn gefn i Barry John wedi ei anafiadau yn ffrwydriad y Clwb Golff, er ei bod wedi bwriadu ei adael cyn y digwyddiad.

Daeth Dic Ashurst yn glust i wrando ac o dipyn i beth datblygodd perthynas glos rhyngddynt y tu ôl i gefn Carol ei wraig.

Sylweddolodd Meira'n fuan beth oedd yn digwydd ond nid oedd Lisa am wrando ar gyngor.

Er mwyn hawlio sylw Dic honodd Lisa ei bod yn feichiog. Nid oedd ar unrhyw frys i ddweud wrth Dic mai celwydd oedd y cwbl.

#### Mam naturiol Gareth

Daeth dynes ddieithr i aros i'r Deri. Er annifyrrwch i Megan Harries roedd ganddi ddiddordeb anghyffredin yn Gareth Wyn. Yn y diwedd datgelodd Jane Leonard mai hi oedd mam naturiol Gareth.